Benke László

*Nem hagyom magam*

Nem hagyom magam többet megalázni

szeretettel sem,

mert nem szeret az, aki engem megaláz.

*Nyílik még*

Nyílik még liliom a kertemben,

és sok pipacs – készülj te is, liget szépe,

vigyed még a Napunk fényét sötétségbe,

sírjál, nyíljál, nyiladozzál,

ne kérdezd, hogy minek,

éjszakai sötétségben

jó szeretőm szépségéért

liliomok, fényeskedjetek.

*A figyelem középpontjában*

Ez is, az is folyton figyel,

tudni akarja élek-e, halok-e,

mit csinálok egyáltalán,

melyiknek vagyok ellene,

melyiknek vagyok hasznára,

melyiket szeretem,

melyiket gyűlölöm.

Éjjel nappal lesnek rám

a riherongy technika ablakán.

Ha tudják, ha nem, hogy mit teszek,

vagy mit sem teszek,

felőlem mindegyik nyugodt lehet.